የቅዱስ ጊዮርጊስ እግር ኳስ ቡድን ከሚያቋቁመው ኩባንያ 244 ሚሊዮን ብር ካፒታል ለመሰብሰብ አቅዷል
አንጋፋው የቅዱስ ጊዮርጊስ እግር ኳስ ቡድን ከሚያቋቁመው ኩባንያ የአክሲዮን ሽያጭ 244 ሚሊዮን ብር ካፒታል ለመሰብሰብ ማቀዱን አስታወቀ፡፡የቅዱስ ጊዮርጊስ እግር ኳስ ቡድን በተለያዩ ኢንቨስትመንቶች የሚሰማራ የአክሲዮን ኩባንያ ለመመሥረት እንዲያማክረው፣ በአቶ ዘመዴነህ ንጋቱ የሚመራውን ፌርፋክስ አፍሪካ ፈንድ የተሰኘ ኩባንያ ከአንድ ዓመት በፊት ቀጥሯል፡፡ እሑድ የካቲት 10 ቀን 2011 ዓ.ም. ቦርዱ ከደጋፊዎች ጋር በሚሊኒየም አዳራሽ ባካሄደው ውይይት፣ የኩባንያው አክሲዮን ከመጋቢት 23 ቀን 2011 ዓ.ም. ጀምሮ ለሽያጭ እንደሚቀርብ አስታውቋል፡፡ የፌርፋክስ አፍሪካ ፈንድ ሊቀመንበር አቶ ዘመዴነህ ለሪፖርተር እንደተናገሩት፣ ኩባንያቸው ከእግር ኳስ ቡድኑ ቦርድ አባላትና ደጋፊዎች ሐሳብ በመውሰድ በአክሲዮን ኩባንያ አመሠራረት ላይ ጥናት ሲያካሂድ ቆይቷል፡፡ የኩባንያው ዋና ዓላማ የእግር ኳስ ክለቡን ቀጣይነት ማጠናከር እንደሆነ የገለጹት አቶ ዘመዴነህ፣ ኩባንያው አዋጭ በሆኑ የኢንቨስትመንት መስኮች እንደሚሰማራ አስረድተዋል፡፡ የአገሪቱ የንግድ አዋጅ በሚፈቅደው ማንኛውም አዋጭ የኢንቨስትመንት ዘርፍ የሚሰማራው ኩባንያ የሚያስገኘው ገቢ፣ የቅዱስ ጊዮርጊስ እግር ኳስ ቡድንን ለማጠናከር እንደሚውል ተናግረዋል፡፡ ‹‹የተጀመረውን የቅዱስ ጊዮርጊስ ቡድን ስታዲየም ግንባታ ሥራ ለማስፈጸምና ከፍተኛ ችሎታ ያላቸውን አዳዲስ ተጫዋቾች ለማምጣት የሚያስፈልገውን ወጪ ይሸፍናል፤›› ብለዋል፡፡ የኩባንያው አክሲዮን የሚሸጠው ለቅዱስ ጊዮርጊስ እግር ኳስ ማኅበር አባላት ብቻ እንደሆነ ተገልጿል፡፡ እ.ኤ.አ. በ1935 የተመሠረተው የቅዱስ ጊዮርጊስ የእግር ኳስ ቡድን 100,000 ያህል አባላት እንዳሉት ይነገራል፡፡አቶ ዘመዴነህ ለሪፖርተር እንደተናገሩት የኩባንያው 51 በመቶ የባለቤትነት ድርሻ ለቅዱስ ጊዮርጊስ ስፖርት ማኅበር አባላት የሚሸጥ ሲሆን፣ የተቀረው 49 በመቶ ለእግር ኳስ ቡድኑ ስፖንሰሮች ይሸጣል፡፡ደርባ ሲሚንቶ፣ ሞሐ ለስላሳ መጠጦች፣ ሆራይዘን ፕላንቴሽንና ቢጂአይ ኢትዮጵያ የመሳሰሉት የቅዱስ ጊዮርጊስ ዋነኛ ስፖንሰሮች የካቲት 10 ቀን 2011 ዓ.ም. በተካሄደው ጉባዔ በመሳተፍ በሚቋቋመው ኩባንያ ላይ አክሲዮን ለመግዛት ያላቸውን ከፍተኛ ፍላጎት አረጋግጠዋል፡፡ የአክሲዮን ሽያጭ የሚጀመረው መጋቢት 23 ቀን 2011 ዓ.ም. ቢሆንም ከአሁኑ 90 በመቶ የአክሲዮን ሽያጭ ቃል መገባቱን አቶ ዘመዴነህ ተናግረዋል፡፡ የአክሲዮን ሽያጩ መጋቢት 23 ቀን ተጀምሮ ለስድስት ወራት ክፍት እንደሚሆን ተገልጿል፡፡ ‹‹ስፖንሰሮችና ደጋፊዎች ከሚፈለገው 244 ሚሊዮን ብር ካፒታል 90 በመቶውን ለማዋጣት ፈቃደኝነታቸውን አረጋግጠዋል፤›› ብለዋል፡፡ የቅዱስ ጊዮርጊስ ስፖርት ማኅበር ያለውን 94 ሚሊዮን ብር የሚገመት ንብረት አዲስ ለሚቋቋመው ኩባንያ በካፒታል መልክ የሚያስገባ ከመሆኑ ተጨማሪ፣ በጥሬ ገንዘብ የሚያስፈልገው ካፒታል 150 ሚሊዮን ብር እንደሆነ አቶ ዘመዴነህ አስረድተዋል፡፡የቅዱስ ጊዮርጊስ የእግር ኳስ ቡድን የቦርድ ሊቀመንበር አቶ አብነት ገብረ መስቀል ለሪፖርተር እንደተናገሩት፣ የአክሲዮን ኩባንያውን ለመመሥረት ለሁለት ዓመት ያህል ጥናት ተካሂዷል፡፡ ‹‹መጀመርያ ሐሳቡን ሳቀርብ ቡድኑን ለሀብታም ሊሸጥ ነው የሚል ሐሜት ተነስቶብኝ ነበር፡፡ በተለይ የአንዱ አክሲዮን ዋጋ 100,000 ብር እንዲሆን ሐሳብ በማቅረባችን ቡድኑን ለሀብታም ብቻ ሊሸጥ ነው የሚል ተቃውሞ ተነስቶብኝ ነበር፡፡ ነገር ግን የአክሲዮኑ ዋጋ 1,000 ብር ይሁን የሚለውን የደጋፊዎች ሐሳብ ገንቢ ነው ብዬ ተቀብዬ ሥራችንን ቀጥለናል፤›› ብለዋል፡፡ የሚመሠረተው አክሲዮን ኩባንያ ዋና ዓላማ የእግር ኳስ ቡድኑን ማጠናከር እንደሆነ የተናገሩት አቶ አብነት፣ ኩባንያው ለአሥር ዓመት የትርፍ ክፍፍል እንደማያደርግ ገልጸዋል፡፡ ለስታዲየም ግንባታና ለሌሎች ፕሮጀክቶች ማካሄጃ እንደሚውል ጠቁመዋል፡፡ የሚቋቋመው የኢንቨስትመንት ኩባንያ ከኢትዮጵያ አየር መንገድና ከኢትዮ ቴሌኮም ላይ አክሲዮን ሊገዛ እንደሚችል ገልጸዋል፡፡ ‹‹መንግሥት ለሽያጭ ካቀረባቸው ኩባንያዎች ላይ አክሲዮንን ልንገዛ እንችላለን፡፡ የስቶክ ገበያ በዚህ አገር የሚቋቋም በመሆኑ እዚያ ውስጥም እንገባለን፤›› ብለዋል፡፡ አክለውም ኩባንያው የእግር ኳስ አካዴሚ፣ ዋናና ጅምናዝየም የመሳሰሉትን ሊገነባ እንደሚችል ገልጸዋል፡፡ የቅዱስ ጊዮርጊስ ስፖርት ማኅበር ከ94 እስከ 97 ሚሊዮን ብር የሚገመት ንብረቱን አዲስ በሚቋቋመው ኩባንያ ላይ ኢንቨስት እንደሚያደርግ ገልጸው፣ ከደጋፊው የሚፈለገው 30 ሚሊዮን ብር እንደሆነ አስረድተዋል፡፡ የተቀረው የካፒታል መጠን በቡድኑ ስፖንሰሮች እንደሚሸፈን አስታውቀዋል፡፡ አንዳንድ ደጋፊዎች የአክሲዮን ኩባንያው ቢከስር የእግር ኳስ ቡድኑ ይጎዳል የሚል ሥጋት እንዳላቸው የገለጹት አቶ አብነት፣ ዋናው መታወቅ ያለበት ጉዳይ እግር ኳስ ቡድኑና አክሲዮን ኩባንያው የተለያዩ ተቋማት ናቸው ብለዋል፡፡ የቅዱስ ጊዮርጊስ እግር ኳስ ክለብ ከስፖንሰሮቹ በዓመት ከ30 እስከ 40 ሚሊዮን ብር እንደሚያገኝ ተገልጿል፡፡ በተያዘው ዓመት ብቻ ቡድኑ ከስፖንሰሮች 35 ሚሊዮን ብር ማግኘቱ ይነገራል፡፡ ‹‹ቡድኑ ለመጪዎቹ 15 ዓመታት ከስፖንሰሮቻችን በቂ ገቢ እንደሚያገኝ አረጋግጠናል፤›› ብለዋል፡፡ ደርባ ሲሚንቶ ከአንድ ከረጢት ሲሚንቶ 0.20 ሳንቲም ለቡድኑ ሲያዋጣ ቆይቶ ከ2017 ዓ.ም. ጀምሮ 0.30 ሳንቲም ከፍ አድርጓል፡፡ ከሁለት ዓመት በኋላ ደግሞ በየዓመቱ ሁለት ሳንቲም ይጨምራል፡፡ ቡድኑን በስፋት የሚረዳው ሞሐ ለስላሳ መጠጦች በዓመት አምስት ሚሊዮን ብር ያህል ለስፖንሰርሺፕ እንደሚከፍል ታውቋል፡፡ ‹‹አምና አምስት ሚሊዮን ብር ከከፈለን ዘንድሮ 5.5 ሚሊዮን ብር ይከፍለናል፡፡ ያለውን የዋጋ ግሽበት ከግምት በመውሰድ ስፖንሰሮቻችንን ክፍያቸውን እየጨመሩ ይሄዳሉ፤›› ብለዋል፡፡ የቅዱስ ጊዮርጊስ ቢራ አምራች የሆነው የቡድኑ ዋና ስፖንሰር ቢጂአይ ኢትዮጵያ በዓመት እስከ 20 ሚሊዮን ብር እንደሚከፍል ታውቋል፡፡ ‹‹ይህ በመሆኑ ደጋፊዎች ሥጋት ሊገባቸው አይገባም፤›› ብለዋል አቶ አብነት፡፡ ቅዱስ ጊዮርጊስ አክሲዮን ኩባንያ በመመሥረት ፈር ቀዳጅ እንደሆነ ተናግረው፣ ሌሎች ቡድኖችም ኩባንያ በማቋቋም የአገሪቱን እግር ኳስ ለማሳደግ በጋራ ጥረት መደረግ እንዳለበት ተናግረዋል፡፡ ቡድኑ አክሲዮን ኩባንያ ለመመሥረት ብዙ ውጣ ውረድ ማለፉን ገልጸው፣ የአገሪቱ የንግድ ሕግ ብዙ ክልከላዎች እንዳሉት ተናግረዋል፡፡ ‹‹ስም ለማውጣት እንኳ ተቸግረናል፡፡ ቅዱስ ጊዮርጊስ ኢንቨስትመንት ቡድን ብለን ለመሰየም ፈልገን አልቻልንም፡፡ የንግድ ሕጉ የኢንቨስትመንት ቡድን፣ ሆልዲንግ ኩባንያ እንዲቋቋም አይፈቅድም፡፡ ከሕጉ እኛ ቀድመን ሄደናልና መንግሥት ይኼን ችግር ተመልክቶ የንግድ ሕጉን ቢከልስና አዲስ የንግድና ኢንቨስትመንት ሕግ ቢያወጣ ኢንቨስትመንት ለማስፋፋት ጠቃሚ ይሆናል፤›› ብለዋል፡፡ 